კაილასის ქედი
კაილასის ქედი, განგდისე (ჩინ.: 冈底斯山脉) — ქედი ჩინეთში, ტიბეტის მთიანეთის სამხრეთ ნაწილში. ალინგ-განგრისთან და ნიენჩენ-ტანგლასთან ერთად ქმნის განდისიშანის მთათა სისტემას. უმაღლესი წერტილის სიმაღლეა 7095 მ (მწვერვალი ლუნპო-განგრი). მაღალი და მნიშვნელოვანი მწვერვალია კაილასი (6638 მ), რომელიც წმინდა მთადაა მიჩნეული. ქედი გადაჭიმულია ჩრდილო-დასავლეთიდან სამხრეთ-აღმოსავლეთისაკენ ჰიმალაის პარალელურად. აგებულია უმეტესწილად გრანიტებით. შეფარდებითი სიმაღლე ტიბეტის პლატოდან 1–1,5 ათ. მ. სამხრეთი კალთა ძლიერაა დანაწევრებული ეროზიით, ჩრდილოეთი — დამრეცია. თოვლის ხაზი გადის 5700–5900 მ სიმაღლეზე. არის მყინვარები. მწვერვალ კაილასის სიახლოვეს, ზღვის დონიდან 4586 მ სიმაღლეზეა ტბა მანასაროვარი. ჭარბობს მაღალმთიანი მშრალი სტეპი ტანდაბალი გამეჩხრებული მცენარეულობით. კაილასის ქედზეა ინდისა და ბრაჰმაპუტრის სათავეები.